b'\n_START_ARTICLE_\nAdam Czartoryski\n_START_PARAGRAPH_\nAdam Jerzy Czartoryski (1770\xe2\x80\x931861) oli puolalainen ruhtinas, joka kuului Ven\xc3\xa4j\xc3\xa4n keisari Aleksanteri I:n l\xc3\xa4hipiiriin, mutta k\xc3\xa4\xc3\xa4ntyi Puolan itsen\xc3\xa4isyyden kannalle vuonna 1830._NEWLINE_Czartoryski kuului Puola-Liettuan voimakkaimpaan aatelissukuun, jonka j\xc3\xa4seni\xc3\xa4 on ollut vuosisatojen ajan maan johtoteht\xc3\xa4viss\xc3\xa4. H\xc3\xa4nen vanhempansa olivat ruhtinas Adam Kazimierz Czartoryski ja Izabella Czartoryski. Is\xc3\xa4-Czartoryski pyrki 1760-luvun Puolan hajaannusvuosina yhteisty\xc3\xb6h\xc3\xb6n Ven\xc3\xa4j\xc3\xa4n kanssa. Puolan toisen jaon j\xc3\xa4lkeen 1795 poika Adam Jerzy otettiin Ven\xc3\xa4j\xc3\xa4n hoviin panttivangiksi takaamaan Puolan uskollisuuden Ven\xc3\xa4j\xc3\xa4\xc3\xa4 kohtaan. H\xc3\xa4n saavutti ven\xc3\xa4l\xc3\xa4isten luottamuksen, ja vuodesta 1804 alkaen h\xc3\xa4n toimi l\xc3\xa4hes kahdenkymmenen vuoden ajan Ven\xc3\xa4j\xc3\xa4n ulkoministerin\xc3\xa4. _NEWLINE_Vuonna 1825 Ven\xc3\xa4j\xc3\xa4n poliittinen ilmapiiri muuttui t\xc3\xa4ysin, kun taantumuksellinen Nikolai I asui valtaan. T\xc3\xa4m\xc3\xa4 muutti my\xc3\xb6s Czartoryskin el\xc3\xa4m\xc3\xa4n. Vuonna 1830 puhkesi Puolan kapina, ja kenraali J\xc3\xb3zef Ch\xc5\x82opicki julistautui maan diktaattoriksi. Muutaman kuukauden p\xc3\xa4\xc3\xa4st\xc3\xa4 demokraattisempi suunta valitsi h\xc3\xa4nen tilalleen Czartoryskin maan johtajaksi. Ven\xc3\xa4j\xc3\xa4 kukisti kapinan aseellisesti kes\xc3\xa4ll\xc3\xa4 1831. Czartoryski pakeni maasta ja sai poissaolevana kuolemantuomion. Ulkomailta k\xc3\xa4sin h\xc3\xa4n k\xc3\xa4vi kampanjaa Puolan itsen\xc3\xa4isyyden hyv\xc3\xa4ksi. Kodikseen h\xc3\xa4n hankki H\xc3\xb4tel Lambert -nimisen talon Pariisista. H\xc3\xa4n pyrki tekem\xc3\xa4\xc3\xa4n siit\xc3\xa4 puolalaisen kulttuurikeskuksen, jossa varsinkin pianisti Fr\xc3\xa9d\xc3\xa9ric Chopinin s\xc3\xa4vellykset ja esitykset saivat suurta suosiota. _NEWLINE_Adam Czartoryski eli 91-vuotiaaksi. H\xc3\xa4net on haudattu suvun kotikartanoon Puolan Sieniawaan.'